न्युयोर्कको पिचमा अल्झिएको विश्वकप
चार महिनाअघिसम्म न्युयोर्कस्थित नासाउ काउन्टीको मैदान खुला थियो । ट्वान्टी–२० विश्वकप क्रिकेटलक्षित गरेर चार महिनामै यसलाई अन्तर्राष्ट्रिय क्रिक्रेट रंगशालाको स्वरुपमा ल्याइएको हो । यो ३४ हजार दर्शक क्षमताको छ । 
फ्लोरिडा — चार महिनाअघिसम्म न्युयोर्कस्थित नासाउ काउन्टीको मैदान खुला थियो । ट्वान्टी–२० विश्वकप क्रिकेटलक्षित गरेर चार महिनामै यसलाई अन्तर्राष्ट्रिय क्रिक्रेट रंगशालाको स्वरुपमा ल्याइएको हो । यो ३४ हजार दर्शक क्षमताको छ । प्यारापिटको हिसाबमा राम्रो बने पनि यो रंगशालाको संरचना कामचलाउ मात्र हो । तर, यस रंगशालाभित्र रहेको कमजोर पिचले विवाद निम्त्याएको छ । पिचलाई लिएर विभिन्न राष्ट्रले गुनासो गरिसकेका छन् । त्यसमा भारत, आयरल्यान्डसहितका टोली छन् । अन्तर्राष्ट्रिय क्रिकेट परिषद् (आईसीसी) ले पनि पिच स्वभाविक हुन नसकेको स्वीकारिसकेको छ । भारत र आयरल्यान्डबीच बिहीबार भएको खेलको नतिजापछि आईसीसीले ‘विश्वस्तरीय ग्राउन्ड्स टिम’ ले राम्रो पिच बनाउन निकै मिहिनेत गरिरहेको जनाएको थियो । शनिबार भारत र बंगलादेशबीचको वार्मअप (अभ्यास) खेलबाट यो रंगशाला सुरु गरिएको थियो । दक्षिण अफ्रिका र श्रीलंकाबीचको खेल यो मैदानमा पहिलो प्रतियोगितात्मक स्पर्धा थियो । दक्षिण अफ्रिकाले श्रीलंकालाई ७७ रनमा अलआउट गर्दै ६ विकेटको जित हात पारेको थियो । भारत र दक्षिण अफ्रिकाबीचको खेल पनि उस्तै रह्यो । आयरल्यान्डलाई ९६ रनमा अलआउट गर्दै भारतले ८ विकेटको जित निकालेको थियो । तर, कप्तान रोहित शर्मा ब्याटिङका क्रममा हातमा बल लागेपछि ५२ रनमा ‘रिटायर्ड हर्ट’ भए । त्यसपछि न्युयोर्कको यो पिचको झनै आलोचना भयो ।पूर्वक्रिकेट हस्तीहरू भारतका सञ्जय मान्जेरकर र जिम्बावेका ग्रान्ट फ्लावरले पिचको आलाचना गरेका छन् । कमेन्टेटर हर्सा भोग्लेले न्युयोर्कको आउटफिल्ड पनि खेल्नलायक नरहेको जनाए । ‘नयाँ भूमिमा सबैभन्दा राम्रो हिसाबमा क्रिकेटको परिचय यसरी दिनुपर्छ भन्ने छैन,’ भोग्लेले सामाजिक सञ्जाल एक्समा टिप्पणी गरेका छन् ।अमेरिका र वेस्ट इन्डिजले सयुक्त रूपमा यो विश्वकप आयोजना गरिरहेको छ । अमेरिकामा प्रारम्भका केही खेल हुनेछ भने अधिकांश खेल वेस्ट इन्डिजमै खेलाइने छ । अमेरिकामा पहिलो पटक भइरहेको विश्वकपको ९ खेल न्युयोर्कमा हुनेछ । अमेरिकामा क्रिकेट लोकप्रिय बनाउन र त्यसको ठूलो बजार हेरेर आयोजना जिम्मेवारी दिए पनि आईसीसीलाई न्युयोर्कको पिचले झस्काइरहेको छ । बहुप्रतीक्षित भारत र पाकिस्तानबीचको खेल आइतबार न्युयोर्कको यही मैदानमा हुँदै छ । ‘भारत र पाकिस्तानको खेलअगाडि यो चिन्ताको विषय हो,’ भोग्लेले भनेका छन् । अमेरिकाले डालासमा दुई दिनअघि पाकिस्तानलाई सुपर ओभरमा स्तब्ध पारेपछि समूह ‘ए’ मा आश्चर्यजनक नतिजा आउन सुरु भएको थियो । अब भारत र पाकिस्तानबीचको खेल प्रमुख प्रतिद्वन्द्वितामा मात्र सीमित भएन । भारतको विजयले पाकिस्तान बाहिरिन सक्छ र अमेरिका सुपर ‘एट’ मा पुग्न सक्छ । नेपाल समावेश रहेको समूह ‘डी’ अन्तर्गतका खेलमा शनिबार दक्षिण र न्युजिल्यान्ड, सोमबार बंगलादेश र दक्षिण अफ्रिका तथा समूह ‘ए’ मा मंगलबार क्यानडाविरुद्ध पाकिस्तान तथा भारतविरुद्ध अमेरिकाको खेल पनि नसाउ काउन्टी क्रिक्रेट रंगशालामै हुँदै छ । क्यानडाको ऐतिहासिक जितक्यानडाले ट्वान्टी–२० विश्वकपमा आयरल्यान्डलाई पराजित गर्दै ऐतिहासिक नतिजा निकालेको छ । न्युयोर्कमा शुक्रबार भएको खेलमा क्यानडाले पूर्ण राष्ट्र आयरल्यान्डलाई १२ रनले पराजित हरायो । एसोसिएट राष्ट्रले यस ट्वान्टी–२० विश्वकपमा टेस्ट राष्ट्रलाई पराजित गरेको यो दोस्रो अवसर हो । अघिल्लो दिनमात्र अमेरिकाले पाकिस्तानलाई सुपर ओभरमा हराएको थियो । नेपाललाई सन् २०१४ को विश्वकपमा डोर्‍याएका पुबुदु दासानायकेको प्रशिक्षणमा रहेको क्यानडाले ७ विकेट गुमाई १ सय ३७ रन बनाएको थियो । निकोलस किर्तन र श्रेयस मोभ्भाले पाँचौं विकेटमा ७५ रनको साझेदारी गरेपछि क्यानडाले निकै कठिन विकेटमा चुनौतीपूर्ण स्कोर बनाएको हो । प्लेयर अफ द म्याच किर्तनले ३५ बल खेल्दै ३ चौका र २ छक्कासहित ४९ तथा मोभ्भाले ३६ बलमा ३ चौका प्रहार गरेर ३७ रन बनाए । आयरल्यान्डका क्रेग योङ र बेरी म्याककार्थीले २–२ तथा मार्क एडायर र ग्यारेथ डेलानीले १–१ विकेट लिए । जर्ज डरकेलले अविजित ३० रन बनाए पनि आयरल्यान्डले ७ विकेट गुमाई १ सय २५ रनमात्र बनाउन सक्यो । डकरेलले २३ बल खेल्दै २ चौका र १ छक्कासहित ३० र एडायरले २४ बल खेल्दै ३ चौका र १ छक्कासहित ३४ रन बनाए । क्यानडाका जेरेमी गोर्डन र डिलोन हेलिगरले २–२ विकेट लिए । दिनका अन्य दुई खेलमा पनि अप्रत्याशित नतिजाजस्तै आयो । जहाँ बंगलादेशले श्रीलंकालाई २ विकेट र अफगानिस्तानले न्युजिल्यान्डलाई ८४ रनले हराए । लगातार दुई हारपछि श्रीलंकाको सुपर ‘एट’ मा पुग्ने सम्भावना निकै कमजोर बनेको छ । डालासमा पहिला ब्याटिङ गरेको श्रीलंकाले ९ विकेट गुमाई १ सय २४ रनमात्र बनाउन सक्यो । ओपनर पाथुम निसन्काले ४७ रन बनाए । उनले २८ बलमा ७ चौका र १ छक्का प्रहार गरे । बंगलादेशका मुस्ताफिजुर रहमान र रिशाद हुसैनले ३–३ विकेट लिए । रहमानले ४ ओभरमा १८ र हुसैनले ४ ओभरमा २२ रन खर्चे । बंगलादेशले एक ओभरअगाडि लक्ष्य पूरा गरेको हो । अन्तिम समयमा महमदुल्लाहले अविजित १६ रन बनाई बंगलादेशलाई पहिलो खेलमै विजय दिलाए । तोवहिद हृदयले ४० र लिट्टन दासले ३६ रन बनाए । हृदयले २० बल खेल्दै १ चौका र ४ छक्का तथा दासले ३८ बल खेल्दै २ चौका र १ छक्का प्रहार गरे । नुवान थुसाराले ४ ओभरमा १८ रन खर्चे पनि कुनै विकेट लिन सकेनन् । कप्तान वानिन्दु हसरंगाले ४ ओभरमा ३२ रन खर्चेर २ विकेट लिए । अर्को खेलमा रहमनुल्लाह गुर्बाजप्रेरित अफगानिस्तानले गुयानामा पहिला ब्याटिङ गर्दै ६ विकेट गुमाई १ सय ५९ रन बनायो । गुर्बाजले ५६ बल खेल्दै समान ५ चौका र छक्का प्रहार गरी ८० रन बनाए । अर्का ओपनर इब्राहिम जाद्रानले ४१ बलमा ३ चौका र २ छक्कासहित ४४ रन बनाए । यी दुईले १५ ओभरभित्र १ सय ३ रनको साझेदारी अफगानिस्तानलाई राम्रो सुरुआत दिलाएका थिए । अजमतुल्लाह ओमारजाईले १३ बलमा १ चौका र २ छक्कासहित २२ रन बनाए । न्युजिल्यान्डबाट ट्रेन्ट बोल्ट र म्याट हेनरीले २–२ विकेट लिए । जवाफमा न्युजिल्यान्ड १५.२ ओभरमै ७५ रनमा अलआउट भयो । ग्लेन फिलिप्सले १८ बलमा २ चौकासहित १८ र हेनरीले १७ बलमा १२ रन बनाए । फैजल्लाक फारुकी र कप्तान रशिद खानले ४–४ विकेट लिए । ओपनिङ बलर फारुकीले १७ र रशिदले १७ रन खर्चे । मोहम्मद नाबीको नाममा २ विकेट रह्यो ।